Hannes Tammet

Hannes Tammet (5. august 1937 Tallinn – 5. märts 2020) oli eesti füüsik.

Elulugu
Ta sündis kooliõpetaja peres.
Lõpetas 1954 Märjamaa keskkooli ja 1959 Tartu Riikliku Ülikooli füüsika erialal. 1961–1964 oli TRÜ aspirant. 1969. aastal läbis neljakuulise täienduskursuse matemaatikas Kaasani Ülikoolis.
1995–1996 stažeeris pool aastat Fulbrighti stipendiaadina Minnesota Ülikoolis Minneapolises.
1998–1999 töötas pool aastat Visby programmi stipendiaadina ja külalisprofessorina Uppsala Ülikoolis.

Juba ülikoolis õppimise ajal töötas ülikoolis laborandina ning ülikooli lõpetamise järel füüsikakateedri assistendina ja vanemõpetajana. Aastail 1967–1983 töötas Tallinna Pedagoogilise Instituudi füüsikakateedri dotsendina, vanemteadurina, kateedrijuhatajana ja professorina.

1983. aastal siirdus tööle Tartu Riiklikku Ülikooli, kus töötas kuni pensionile jäämiseni 2014. aastal aeroelektrilaboratooriumi juhataja ja peateadurina, keskkonnafüüsika professorina, keskkonnafüüsikainstituudi juhataja ja vanemteadurina ning Tartu Ülikooli LOTE füüsika instituudi vanemteadurina.

Teadustöö

Teadustöö valdkonnaks on olnud õhuelekter ja aerosoolifüüsika.
1969. aastal kaitses Tartu Riiklikus Ülikoolis kandidaadiväitekirja "Aspiratsioonimeetod ioniseeritud õhu ja aerosoolide uurimiseks", juhendaja Jaan Reinet.
1978. aastal kaitses Leningradi Geofüüsika Peaobservatooriumis doktoriväitekirja "Aeroioonide liikuvusspektromeetria".

Avaldanud kokku üle saja kolmekümne teaduspublikatsiooni aerosool-ionisaatorite, aeroioonide loendurite, aeroioonide ja aerosooli liikuvusspektromeetria, aeroioonide ja aerosooli mõõtmise ja füüsika ning atmosfäärielektri teemadel, koostanud õppevahendeid ülikoolile. Juhendas üheksat kandidaadi- ja doktoritööd.

Väga ulatuslik on olnud teadusorganisatsiooniline tegevus. Lisaks kateedrijuhatajaks ja instituudi juhatajaks olemisele on olnud ülikooli nõukogu liige, Küberneetikainstituudi spetsialiseeritud nõukogu (väitekirjade kaitsmise nõukogu) liige, TÜ geofüüsika teaduskraadi omistamise nõukogu juhataja.

Rahvusvahelisel tasemel oli ta NSVL TA ametkondadevahelise geofüüsikakomitee atmosfäärielektrikomisjoni liige, Rahvusvahelise Atmosfäärielektrikomisjoni (International Commission on Atmospheric Electricity, ICAE) liige, ICAE viitsepresident ning aastast 2003 selle komisjoni eluaegne auliige. 1987. aastal oli XXI Üleliidulise õpilaste füüsikaolümpiaadi korralduskomitee esimees. 1995-2003 ajakirja Journal of Aerosol Science toimetuskolleegiumi liige. Oli mitme atmosfäärielektri ja aerosooliteaduste rahvusvahelise konverentsi korralduskomitees.

Publikatsioone
 Tammet, H. (1970) The aspiration method for the determination of atmospheric ion-spectra. IPST for NSF, Jerusalem
 Tammet, H. (1995) Size and mobility of nanometer particles, clusters and ions. J. Aerosol Sci.26, 459–475.
 Tammet, H. (1993) Airions. In CRC Handbook of Chemistry and Physics, 74th edition, CRC Press, Boca Raton, Ann Arbor, London, Tokyo, pp. Sect. 14, pp. 25–27.

Tunnustus
 1960 Rahvamajanduse Saavutuste Näituse väike hõbemedal
 1967 Nõukogude Eesti teaduspreemia Jaan Reineti juhitud kollektiivi liikmena
 1969 omistas NSVL Kõrgem Atestatsioonikomisjon dotsendi kutse
 1980 omistas NSVL Kõrgem Atestatsioonikomisjon professori kutse
 1980 nimetas Ameerika Biomeditsiinilise Klimatoloogia Instituut (American Institute of Biomedical Climatology) oma auliikmeks
 1981 NSV Liidu orden "Austuse Märk"
 1999 Eesti Füüsika Seltsi aastapreemia
 2002 Tartu Ülikooli medal
 2010 Eesti Vabariigi teaduspreemia

Viited

Välislingid
 https://www.etis.ee/Portal/Persons/CVest/Hannes_Tammet
 http://ael.physic.ut.ee/tammet/elulugu/elulugu.pdf

Eesti atmosfäärifüüsikud
Eesti geofüüsikud
Tartu Ülikooli matemaatika-loodusteaduskonna vilistlased
Sündinud 1937
Surnud 2020